Seks, Godsdiens en Politiek | MaanKind
Seks, Godsdiens en Politiek
Die vreemde gedagte dat mens nie oor Seks, Godsdiens en Politiek praat nie, is soveel keer herhaal, dat dit op 'n snaakse manier in ons geslag se koppe bly vassteek het as deugdelik, as jy jou sou weerhou om oor hierdie dinge te praat.
Waarom sou dit wees? Omdat dit altyd 'n koppestampery afgee? Omdat geen party regtig na die ander party luister nie? Omdat dit deel van die manswêreld was in ons ouers se tyd? Dan moet Geldsake seker ook by Landsake en Grootmenssake gevoeg word …
Niks is eintlik taboe nie. Waarom kan mens nie oor die dinge praat nie? Hierdie is ook seker die rede waarom daar soveel probleme in verhoudings bestaan, mense praat nie oor hierdie jakkalsies nie, totdat die wingerd verniel is. Dan moet die skade herstel word, maar as die wingerd eers in geheel opgevreet is, is dit bykans onmoontlik om weer die wingerd tot sy eertydse glorie te herstel.
Self was ek seker maar 'n vreeslike swak Christen my lewe lank, want in my hart het ek al hierdie onuitgesproke vrae gehad. Enige poging tot vrae of gesprek het op niks uitgeloop. Ek het later niks bevraagteken nie, dit was hoe dit was, en dan was daar die groot dag in die kerk. Jou Aflegging van Belydenis. Jou boerematriek. Of jy word Aangeneem. En dan Voorgestel. Dan kry jy 'n Voorstelrok. Dit was nogal 'n spesiale dag. Maar in my hart was dit maar die rok en die hoed en die skoene, wat so mooi by die handsak moes pas. Ek speel nie meer footsie met seuns onder die kerkbanke nie, want dit is ongeveer al wat ek uit my katkisasiedae onthou. Dit, en die klein rooi Heidelbergse Kategismus. Ons moes alles soos papegaaie leer. En Doppers dans nie. (Die volkspele en speletjiesaande by die JV tel nie.)
My kinders het vroeg-vroeg in die hoërskool begin weier om kategese by te woon. (Ek het met Katkisasie grootgeword) Dit was vir my aanvanklik baie erg, ek het immers met hulle doop belowe om hulle gelowig groot te maak.
Een van die dominees uit my jonggetroude lewe het in die middel tagtigs met my gesels. Ds Kaaiman Schutte was die eerste ou wat na my vertwyfelinge geluister het en tyd gemaak het om met my oor wyer denke te gesels, hy het vir my 'n boek geleen oor die teosofie. Ongelukkig het hy uit my lewe verdwyn toe ek geskei en weg uit Dorandia is en die volgende dominee het net belangestel om my getroud te kry, sodat hy sy hande van hierdie sondige saamwoonverhouding kon was.
In Johannesburg het ek soms kerk toe gegaan, vinnig weggeglip van die kwekery af wat ons bedryf het, en oor die pad Meredale toe gery. Daar was 'n lieflike dominee, Charl Iemand, met hom kon ek e-posse wissel oor sy preke.
In Kleinmond het ons net nooit by kerk uitgekom nie, hoewel ons in 2002 gewonder het of ons dalk (ter wille van die mense) moet aansluit, maar het besluit dis 'n goeie tyd om ons eie oortuigings uit te leef en mense moet ons so leer ken. Die verskillende kerke hier doen wel goeie werk en ons ondersteun hulle projekte, maar dis al.
Deesdae is ons nie meer kerkgangers nie, maar ons lewe steeds volgens die riglyne van die moraliteit waarmee ons grootgeword het. Ons neem self verantwoordelikheid vir ons dade en verwag nie vergifnis van enige iemand behalwe van onsself vir gedagtes en dade wat nie strook met ons eie oortuigings nie. Ons lewe maak vir onsself sin in terme van die dinge waaroor ons lees en praat.
Gaandeweg het ek besef watse rol indoktrinasie speel en hoe kerk en religie staatmaak op die mens se vrese oor die lewe se uitdagings en ook die dood.
My uitkyk het geweldig verbreed met die koms van Facebook, toe ek kennis gemaak het met die mense wat ek leer ken het by toenterjare se KletsKerk (ek was net 'n sluipleser daar, ek kon immers nie saam met daardie slim ouens praat nie). Danksy al die heidense ateïste met hulle kwaai uitsprake en ook 'n klomp verloopte dominees, dienende dominees en emeritus-dominees; tesame met al my vriende in die sirituele groepe, het my vriendekring uitgebrei tot 'n vlak van kwaliteit wat ek nog nie voorheen in my lewe gehad het nie. Daar waar jou menswees tel, waar ek nie voel ek word geoordeel in terme van wat ek glo/nie glo nie. Daardie "vriende" wat my laat weet het hulle kan ongelukkig nie meer vriende met my wees as ek so openlik is oor die feit dat ek nie 'n Christen is nie, het my 'n groot guns gedoen. Wat bewys dit? Dat die beeld wat jy voorhou vir hulle belangriker is as die mens wat jy is? As die skapies en die bokkies so geskei word, is ek dankbaar vir die geleentheid.
Hoe sê 'n mens dankie? Vir jou ouers wat jou waardes geleer het wat steeds relevant is, vir elke mens van wie ek hierbo gepraat het?
(Wat begin het as 'n kort stukkie oor die belangrikheid om oor dinge te praat, het ontaard in 'n stuk wat heeltemal afgewyk het, soos wat ons lewenspaaie ook maar doen. Dankie dat jy tot hier gelees het.)
18 thoughts on "Seks, Godsdiens en Politiek"
29 Nov, 2017 at 7:48 am
Daar is predikante en dan is daar dominees. Die een wil ek nie ken nie. Die ander een het gemaak dat ek nie heeltemal my geloof verloor nie, soos byvoorbeeld dominee Ewald wat ek ook deur die blogs leer ken het. Hy sal my nog laat kerk toe gaan, maar ongelukkig bly hy ver. Die kerk het ek lankal verloor, maar ek mis wel soms daardie gewydheid. Vir myself. Nie vir ander mense nie. As kind moes ons almal mos maar kerk toe gaan want wat sal die mense sê as jy nie. Gelukkig het ek n ma gehad wat van nature n rebel was. Sy het vir "die mense" spreekwoordelik die middelvinger gewys. En my ouers het ook hul foute gehad, maar in ons huis is gepraat. Oor alles. Seks, politiek, kinders wat nie wil kerk toe gaan nie, kinders wat sit en giggel in die kerk. Die hele boksemdaais. Dalk omdat my pa meer Engels was en dalk omdat my ma uit n huis gekom het waar haar ma ook nie geskroom het om oor enigiets te praat nie. My ouma was n firecracker. Ek dank die vader vir sulke voorgeslagte.
30 Nov, 2017 at 5:30 pm
Mens weet skaars Ewald is 'n dominee!
28 Nov, 2017 at 4:03 pm
Ek dink baie van ons het daai tydperk van indoktrinasie beleef en het mettertyd tot ander insigte gekom.Selwers het ek ook geworstel met godsdiens soos voorgehou deur die Kerk (NG) maar noudat ek my van die Kerk losgemaak het, is ek meer in touch met my religion as ooit tevore.
28 Nov, 2017 at 4:11 pm
Meer in touch met my spirituele sy as met religion as such.
28 Nov, 2017 at 10:58 am
Nee wat ek glo daar kan oor ALLES (en nog wat) gesels word – solank jy netnie jou opinie op iemand anders afdwing of van iemand anders vewag om soos jy te dink en te voel nie. En solank daar respek is.
28 Nov, 2017 at 12:07 pm
28 Nov, 2017 at 10:21 am
Ongelukkig is dit net mooi.so dat "godsdiens" op sigself dood is, en dat ons aangeneem en voorgestel word terwyl ons geestelik morsdood is. Dit het vir my net so min betekenis gehad… my sigarette, drank en pêlle was op daardie stadium veel belangriker as katkisasie.
28 Nov, 2017 at 12:08 pm
Net so! En dit was nie eintlik 'n keuse nie…
28 Nov, 2017 at 8:23 am
Ek hoor jou, so dankbaar om hier in Blogland ewemense te leer ken.
28 Nov, 2017 at 8:57 am
28 Nov, 2017 at 8:00 am
28 Nov, 2017 at 1:16 am
"Religion is the gunpowder of humanity."
Dis een van my gunsteling-aanhalings. Ek weet nie aan wie om hierdie wyse waarheid toe te dig nie, maar dit sê alles wat ek oor godsdiens dink in een enkele sin.
Ek dink 'n klomp mense verwar godsdiens, geloof en spiritualiteit met mekaar.
Ek het baie tyd vir beide "Faith & Spirituality" en ken en verstaan die verskil tussen hierdie twee entiteite. Maar ek gooi maar 'n wye draai om die "Religion" wat ek in die "Much Deformed" kerk geleer het.
christa in thailand said:
27 Nov, 2017 at 10:22 pm
Ek moes vér oor die see reis om by iemand van 'n heel ander kultuur en filosofie te leer: God lives in me and through me … so eenvoudig maar so waar!
27 Nov, 2017 at 10:40 pm
Neem jare, tog is die konsep so eenvoudig!
27 Nov, 2017 at 10:03 pm
Ek praat nie met ander mense oor godsdiens nie want min van die wat ek ken is oopkop en met die klein dorpie maniere wat mense het, sal hulle sommer snaaks wees met jou kinders oor jy nie "een van hulle" is nie. Die ander ding van godsdiens is dat dit vir my meer privaat as seks is. Ek raak baie ongemaklik om met mense oor hulle siele te praat. Laastens, jy hoef nie te weet vir wie ek bid nie want die persoon wie ek is en hoe ek met jou is sal net een ding sê…ek weet van liefde en ek leef liefde. Politiek is vir waar al die duiwels van die wêreld uit broei en sommer nes maak. Ek gaan krap nie in daai nes nie maar krap aan my omdat jy oningelig is en ek help jou baie vinnig reg (sien enige van 4 tirades op my blog). En dis my sê oor jou saak. Social media is weird ne
27 Nov, 2017 at 10:41 pm
Sosiale media het my baie van myself en die hantering van hierdie onderwerpe geleer!
27 Nov, 2017 at 8:53 pm
Ek het van kleins af 'n probleem gehad met die wyse waarop godsdiens al die jare vir my opgedis is. Dit het groot probleme in ons huishouding veroorsaak omdat ek nie blindelings wou aanvaar wat die kerk my vertel het nie. Ek is deesdae rustig in die feit dat ek my lewe lei tot voordeel van myself, my gesin en my gemeenskap. Ek respekteer ander mense se geloof, maar ek laat dit nie op my afdwing nie. Gelukkig het ek geen probleem om hierdie feit by kennisse tuis te bring nie (of dalk is ek te dof om agter te kom as hulle vir my kwaad word).